47.

vyzýva EÚ a jej členské štáty, aby zaviedli úplnú transparentnosť a monitorovanie prostriedkov, ktoré boli pridelené tretím krajinám na účely spolupráce v oblasti migrácie, a zabezpečili, aby z takejto spolupráce nemali priamo či nepriamo v tejto súvislosti prospech systémy bezpečnosti, polície a justície zapojené do porušovania ľudských práv; zdôrazňuje možnosť odlúčenia rozvojovej spolupráce od spolupráce v oblasti readmisie alebo riadenia migrácie; vyjadruje znepokojenie nad možným zneužívaním zahraničnej politiky EÚ ako nástroja na riadenie migrácie a zdôrazňuje, že všetky snahy o spoluprácu s tretími krajinami vrátane krajín pôvodu alebo prechodu v otázke migrácie musia ísť ruka v ruke so zlepšovaním situácie v oblasti ľudských práv v týchto krajinách a musia byť v súlade s medzinárodnými ľudskými právami a zákonmi o utečencoch; vyjadruje hlboké znepokojenie a solidaritu s veľkým počtom utečencov, migrantov a vnútorne vysídlených osôb, ktorí trpia v dôsledku závažných porušovaní ľudských práv ako obete konfliktov, prenasledovania, zlyhania správy vecí verejných, obchodovania s ľuďmi a pašeráckych sietí; zdôrazňuje naliehavú potrebu riešiť základné príčiny migračných tokov a zamerať sa preto na vonkajší rozmer migrácie vrátane nájdenia trvalo udržateľných riešení konfliktov a hospodárskej zaostalosti v našom susedstve a vo svete, a to vďaka rozvoju spolupráce a partnerstiev s príslušnými tretími krajinami, ktoré sú v súlade s medzinárodným právom, zabezpečujú dodržiavanie ľudských práv a zachovávajú dôveryhodnosť EÚ v rámci EÚ aj mimo nej; vyzýva EÚ a jej členské štáty, aby poskytli humanitárnu pomoc v oblasti vzdelávania, bývania, zdravia a v iných oblastiach, v ktorých migranti a utečenci potrebujú podporu, a aby sa riadne uplatňovali politiky návratu; poukazuje na to, že EÚ musí nabádať príslušné krajiny, aby podpísali Protokol proti pašovaniu migrantov po súši, po mori a letecky; poznamenáva, že OSN vo svojej správe o medzinárodnej migrácii zaznamenala v roku 2017 približne 258 miliónov ľudí, ktorí žijú v inej krajine, než je ich krajina narodenia; vyzýva Komisiu, aby pokračovala v zaobchádzaní s ochranou a presadzovaním práv migrantov a utečencov ako s prioritou vo svojich politikách; trvá na potrebe rozvinúť a lepšie uplatňovať rámce ochrany migrantov a utečencov, najmä bezpečnými a legálnymi migračnými cestami a udeľovaním humanitárnych víz; žiada, aby Európsky parlament dohliadal na dohody o migrácii; vyjadruje poľutovanie nad akýmkoľvek pokusom o poškvrnenie, poškodenie či dokonca kriminalizáciu humanitárnej pomoci, a trvá na tom, že sú potrebné väčšie pátracie a záchranné kapacity pre ľudí v núdzi na mori a na pevnine s cieľom splniť základné právne záväzky v rámci medzinárodného práva; zdôrazňuje, že počet osôb s bydliskom v členskom štáte s občianstvom nečlenského štátu k 1. januáru 2017 bol 21,6 milióna, čo predstavuje 4,2 % obyvateľstva 28 členských krajín EÚ; vyzýva členské štáty, aby sa zapojili do seriózneho dialógu s cieľom dosiahnuť vzájomné, inkluzívne porozumenie, spoločné zodpovednosti a jednotný účel v súvislosti s migráciou; víta iniciatívu OSN týkajúcu sa globálneho paktu o bezpečnej, riadenej a legálnej migrácii a globálneho paktu UNHCR o utečencoch a kľúčovú úlohu pridelenú v týchto paktoch ľudským právam;